C 177/150
SK
Úradný vestník Európskej únie
17.5.2023
Streda 14. decembra 2022 (7a)
Zložité, zdĺhavé a neprehľadné administratívne konania majú neúmerný vplyv na občanov, miestne orgány a MSP, ktoré konajú ako samospotrebitelia energie z obnoviteľných zdrojov jednotlivo alebo prostredníctvom agregátorov a komunít vyrábajúcich energiu z obnoviteľných zdrojov.
Často je to spôsobené najmä nedostatkom skúseností alebo odborných znalostí a finančných i ľudských zdrojov, ktoré by im umožnili zorientovať sa v postupoch povoľovania a pripájania do sústav.
Neprofesionálnym a nekomerčným účastníkom trhu treba uľahčiť, aby sa úspešne zorientovali a získali príslušné povolenia.
V prípade potreby by sa to malo uľahčiť zjednodušením postupov, ako aj zriadením vyhradených poradenských miest, ak títo aktéri nemajú rovnaké kapacity ako ostatní profesionálni účastníci trhu s dostatočnými zdrojmi.
Integrované viacúrovňové plánovanie a mapovanie energie z obnoviteľných zdrojov by malo byť odrazom miestneho plánovania a mapovania na miestnej a regionálnej úrovni a tiež pomôcť identifikovať predpokladaný počet zamestnancov, odbornú prípravu a finančné a technické potreby povoľujúcich orgánov.
(8)
Rýchlejšie zavádzanie projektov výroby energie z obnoviteľných zdrojov by sa malo podporiť integrovaným viacúrovňovým plánovaním a mapovaním energie z obnoviteľných zdrojov zo strany členských štátov v štruktúrovanej koordinácii s miestnymi a regionálnymi orgánmi.
Členské štáty by na povrchu a pod povrchom pevniny a na mori mali identifikovať oblasti potrebné na inštaláciu zariadení na výrobu energie z obnoviteľných zdrojov, aby splnili svoje vnútroštátne príspevky k revidovanému cieľu v oblasti energie z obnoviteľných zdrojov na rok 2030 stanovenému v článku 3 ods.
1 smernice (EÚ) 2018/2001, ako aj k čiastkovým cieľom stanoveným v článkoch 15a, 22a, 23 ods.
1, 24 ods.
4 a 25 ods.
1 nariadenia (EÚ) 2021/1119 a k cieľu klimatickej neutrality stanovenom v jeho článku uvedeného nariadenia.
Takéto oblasti by byť odrazom ich predpokladaných trajektórií a celkového plánovaného inštalovaného výkonu a mali by byť identifikované technológiou založenou na energii z obnoviteľných zdrojov, ktorá je stanovená v ▌národných energetických a klimatických plánoch členských štátov aktualizovaných podľa článku 14 nariadenia (EÚ) 2018/1999.
Pri identifikácii požadovaných oblastí na povrchu a pod povrchovom pevniny a mora by sa mala zohľadniť dostupnosť obnoviteľných zdrojov energie a potenciál rôznych technológií výroby energie z obnoviteľných zdrojov, ktorý poskytujú rôzne oblasti na mori a na pevnine, s ohľadom na energetickú a systémovú efektívnosť, a to celkovo a v rôznych regiónoch členského štátu, a dostupnosť príslušnej energetickej siete a sieťovej infraštruktúry, zariadení na uskladňovanie energie vrátane uskladňovania tepla a iných nástrojov flexibility so zreteľom na kapacitu potrebnú na pokrytie rastúceho množstva energie z obnoviteľných zdrojov a potenciál aktívneho zapojenia občanov, ktorí pôsobia ako samospotrebitelia individuálne alebo prostredníctvom agregátorov a energetických komunít, do energetického systému.
Okrem toho by členské štáty mali zabezpečiť, aby sa administratívne povolenia na výstavbu, modernizáciu a prevádzku zariadení na výrobu energie z obnoviteľných zdrojov uvedené v článku 16 ods.
1 a 2 považovali za konečné rozhodnutia o výsledku konania príslušného orgánu alebo príslušných orgánov pri určovaní spôsobu využívania pôdy v oblasti, kde budú tieto zariadenia umiestnené.
(9)
Členské štáty by ako oblasti zrýchlenia výroby energie z obnoviteľných zdrojov mali určiť tie, ktoré sú obzvlášť vhodné na prípravu projektov výroby energie z obnoviteľných zdrojov, pričom by mali rozlišovať medzi technológiami, a u ktorých nepredpokladá, že zavádzanie konkrétneho typu obnoviteľnej energie bude mať závažný vplyv na životné prostredie a potravinovú bezpečnosť s ohľadom na poľnohospodársku výrobu.
Oblasti zrýchlenia výroby energie z obnoviteľných zdrojov by mali byť obzvlášť vhodné na inštaláciu zariadení na výrobu energie z obnoviteľných zdrojov.
Z oblastí zrýchlenia výroby energie z obnoviteľných zdrojov by však mali byť vylúčené zariadenia na spaľovanie biomasy, s výnimkou zariadení, ktoré sa nachádzajú v najvzdialenejších regiónoch podľa v článku 349 ZFEÚ, kde by sa vzhľadom na osobitné potreby mohli zohľadniť výnimky.
Pri určovaní oblastí zrýchlenia výroby energie z obnoviteľných zdrojov by členské štáty mali vylúčiť chránené oblasti a prihliadať na plány obnovy.
Oblasti zrýchlenia výroby energie z obnoviteľných zdrojov by sa mali zaviesť aspoň pre veterné turbíny a solárne elektrárne a mohli by sa zriadiť pre zariadenia na výrobu biometánu.
Členské štáty môžu určiť oblasti zrýchlenia výroby energie z obnoviteľných zdrojov špecifické pre jeden alebo viacero typov zariadení na výrobu energie z obnoviteľných zdrojov a mali by uviesť druh alebo druhy energie z obnoviteľných zdrojov, ktorých výroba je vhodná v každej oblasti zrýchlenia výroby energie z obnoviteľných zdrojov.
(9a)
Pred výrobou energie musí mať prednosť výroba potravín a výroba energie by nemala viesť k znižovaniu výroby potravín alebo k znižovaniu výnosov plodín, ale tieto dve činnosti môžu a musia koexistovať a mali by využívať synergiu.
Na tento účel treba uľahčiť výrobu energie z obnoviteľných zdrojov v rôznych formách na miestach ľahko dostupných pre poľnohospodárov a v súlade s potrebami daného poľnohospodárskeho podniku.
Členské štáty sa musia vyvarovať toho, aby produktívnu poľnohospodársku pôdu, poľnohospodárske oblasti, ktoré produkujú agropotravinárske výrobky vysokej kvality a výrobky s osobitným vzťahom k miestnej krajine a kultúre, vybrali za oblasti zrýchlenia výroby energie z obnoviteľných zdrojov.
Využívanie obnoviteľných zdrojov energie, ako je výroba biometánu, by sa malo stimulovať v oblastiach v tesnej blízkosti poľnohospodárskych lokalít, konkrétne takých, ktoré sú v blízkosti poľnohospodárskej pôdy a v areáloch poľnohospodárskych podnikov a v nepoľnohospodárskych zónach poľnohospodárskych podnikov.
V prvom rade by sa oblasti zrýchlenia výroby